Selfs Skotte bedreig Bokke nou op ranglysSelfs Skotland, wat voor die vorige toernooi om die Rugbywêreldbeker (RWB) min kans gegun is om die kwarteindronde te haal, bedreig nou Suid-Afrika se klaaglike vyfde plek op die wêreldranglys. Die Skotte se rekordsege van 53-24 oor Australië (en met inagneming van die Springbokke se 35-6-oorwinning oor Italië) plaas hulle slegs 0.79 punte ná Suid-Afrika op die lys. Die Bokke speel Saterdag teen Wallis, en het ŉ baie-baie groter as oortuigende sege nodig om hul plek te beveilig. Onthou, hulle (die Bokke) speel eers weer in Junie, en die Sesnasiesreeks lê vir die Skotte voor. Dis seker die eerste keer dat die Europese reeks Suid-Afrikaners met die bewerasie laat. Dalk het die Skotte ŉ wekroep vir die Bokke: ŉ Span kan uit ŉ laagtepunt herrys – al moet hy spelers soos WP Nel, Josh Strauss, Allan Dell, Huw Jones en Cornell du Preez gebruik om hom te help ophef. Intussen het Ierland die Wallabies uit die derde plek gedwing en is daar die eerste keer in ŉ lang tyd twee Noordelike Halfrondlande tussen die topdrie, met Engeland steeds tweede ná die oorheersende All Blacks. Argentinië (agtste) is nou voor Frankryk (negende) op die lys. Namibië (23ste) se twee nederlae teen Uruguay (18de) het tot gevolg dat hy ná Hongkong (22ste) op die ranglys is. Danksy die Duitse staking wat Chili in staat gestel het om Saterdag se toets tussen die twee lande met 32-10 te wen, het die Suid-Amerikaners met vier plekke tot nommer 24 gevorder, en Duitsland is van 24ste tot 26ste afgeskuif.